GEORGES BATAILLE Il-qaddis tal-abbissi Dan it-test huwa meħud minn wieħed mill-iżjed xogħlijiet magħrufa ta' Georges Bataille, L-Erotiżmu (1957). F'dan ix-xogħol Bataille jittratta fil-fond bosta temi erotiċi bħat-tabu, it-trasgressjoni, is-sagrifiċċju uman, is-sagrileġġ, il-lingwa, il- It-test magħżul jikkonsisti f'żewġ siltiet: l-ewwel silta hija l-konklużjoni tal-ktieb li tiġbor fil-qosor uħud mit-temi saljenti ta' dan is-saġġ, b'enfasi fuq l-impotenza tal- filosofija u tal-lingwa li jfissru l-qċaċet intensi tal-għemejjel erotiċi u fuq ir-relazzjoni intrinsika bejn l-erotiżmu u l-mewt. It-tieni silta hija l-prefazju għar-rumanz tiegħu Madame Edwarda li deher ukoll f'dan is-saġġ. L-Erotiżmu f'għajnejja jixhed bis-sod li bħala ħassieb libertin Bataille jibda sewsew fejn jieqaf sobtu l-Markiż de Sade. F'dan is-saġġ Bataille donnu ma jidhirx konxju minn dan sabarra. Madankollu xorta joħroġ ċar li l-proġetti tagħhom fassluhom b'fenomenoloġija erotika u b'ekonomija ġenerali' bil-wisq differenti. Mhux biex ninvalida għalkollox il-ġenju tal-Markiż jew noqgħod nagħmilha tad-Dostoevskv, iżda xorta nsostni li apparagun ma' dik ta' Bataille l-viżjoni Sadjana hija pjuttost fqira. Minnu, it-tnejn kienu ossessjonati bl-ikrah bl-uġigħ u bit-trasgressjoni sesswali. It- tnejn kellhom tendenzi vjolenti, sadisti, niħilistiċi u makabri. It-tnejn qarrħu moħħhom imaħħu dwar il-problematka taċ-ċivilizzazzjoni u dwar il-konsegwenzi kastranti tal- moralità tradizzjonali. It-tnejn widdbuna dwar 'l-iżvinturi tal-virti.' It-tnejn xewilħu d-dimonji kollha fuq is-santimonji tar-reliġjon. B'danakollu dan m'għamluhx bl-istess mod. Kif turi dis-silta, minkejja n-namra tiegħu ma' Hegel, Nietzsche u Shestov, Bataille kien jirrelata mal-filosofija formali b'ċerta bruda u kien jgħodd ruħu b'mistiku, mentri de Sade kien iridha tal-filosfu. Bataille kellu għarfien profond u wiesa' tat-tradizzjoni mistika Ġudeo-Kristjana, il- Markiż ftit li xejn. Bħala l-pern ta' xogħolu Bataille poġġa n-nozzjoni tas-sagru. De Sade kien ikonaklasta primaklassi, erħilu jfergħen u jħaqqaq. Bataille saħaq fuq il- linja li tbejjen lill-bniedem mill-annimal. De Sade dejjem ċaħadha. Il-Markiż kien Materjalist bigotta bid-dikjarar, mentri f'Bataille qatt mhu ċar jekk hux qed ikollna x'naqsmu ma' Idealist tat-taħtnijiet, l-iżjed meta nqisu l-attitudni ambivalenti tiegħu mad-dijalettika ta' Hegel. F'dis-silta Bataille saħansitra jasal jagħti benefiċċju funzjonali lit-tabu. Bil-kontra tal- Markiż, Bataille jargumenta li hija proprju t-tabu li tqellel l-esperjenza erotika u ġġibha iżjed eċċitanti, u dan għax, fost raġunijiet oħra, kull att sesswali minnu nnifsu huwa trasgressjoni vjolenti, u mingħajr it-tabi ma jistax ikun hemm trasgressjoni, u għaldaqstant mingħajr it-tabu s-sesswalità titlef ħafna mill-qawwa trasgressiva tagħha. Il-baħar jaqsam li jofroq lil daż-żewġ enfants terribles jmur oltre. Fid-dinja trasgressiva ta' Bataille insibu ċertu romantiċiżmu kożmiku, għad illi dejjem kiebi u waħxi, li jinċita b'fervur l-vjolazzjoni ontoloġika b'lingwaġġ kważi-mistiku. L- assenza ta' Alla ċċelebrawha t-tnejn li huma, iżda Bataille, bħal donnu qaddis fuq il- pulptu tal-abbissi, xorta waħda baqa' jixxennaq għall-estasi mistika. F'Bataille, 'tiġriba ġewwiena' bħal din tesiġi t-telfien tal-jien permezz ta' tidwiba totali mas-suġġett/oġġett erotiku fil-'verità tal-erotiżmu.' B'hekk biss, skont Bataille, nistgħu nidħlu ''sovrana', imqar għall-ftit, fl-għamajjar tas-sagru. 'L-għan aħħar tal- erotiżmu huwa l-fużjoni… It-tifsira aħħarija tal-erotiżmu hija l-mewt,' jgħidlna Bataille. Dan hu ferm 'l bogħod mid-dinja kruda tal-Markiż fejn kollox jitħabbes fil-kamra tas-sodda' jew wara l-iżbarri ta' Bastilja. Fil-Markiż de Sade naqraw x'jiġri meta l-bniedem jaħsel jinħakem min-niħiliżmu u jwieġeb biss bl-edoniżmu. Iżda fid-dellirji ta' Bataille naqraw, biex nislet vers mill- poeta Achille Mizzi, dwar x'jiġri fis-saħna tal-mument meta l-bniedem iseħħlu jbexxaq għal waqt wieħed biss il-purtiera tal-ġenna.